REPUBLIKA HRVATSKA

BJELOVARSKO – BILOGORSKA ŽUPANIJA

GRAD ČAZMA

Gradonačelnica

KLASA:

URBROJ:

Grad Čazma, rujan 2025.

PREDSJEDNIK GRADSKOG VIJEĆA

GRADA ČAZME

PREDMET: Odluka o ustrojstvu i djelokrugu upravnih tijela Grada Čazme

* Prijedlog, dostavlja se

Gradonačelnica Grada Čazme je dana \_\_\_\_\_\_\_\_\_\_\_ godine razmotrila i utvrdila Prijedlog Odluke o ustrojstvu i djelokrugu upravnih tijela Grada Čazme.

Sukladno odredbi članka 50. stavka 1. točke 1. Statuta Grada Čazme (Službeni vjesnik«, broj 13/21, 39/25) i članka 24. stavak 2. i članak 31. Poslovnika Gradskog vijeća Grada Čazme (,,Službeni vjesnik“, broj 13/21, 46/24, 39/25), Gradonačelnica upućuje Prijedlog na razmatranje te predlaže Gradskom vijeću donošenje Odluke o ustrojstvu i djelokrugu upravnih tijela Grada Čazme, u predloženom tekstu.

Na sjednici Gradskog vijeća i sjednicama radnih tijela Gradskog vijeća na kojima će se razmatrati predmetni Prijedlog Odluke, sudjelovat će i podnijeti uvodno izlaganje u ime Gradonačelnice Katarina Jurić, viša stručna suradnica za imovinsko – pravne i opće poslove.

Gradonačelnica

Grada Čazme

Valentina Čanađija

|  |  |
| --- | --- |
|  |  |
|  | **REPUBLIKA HRVATSKA**  **BJELOVARSKO-BILOGORSKA ŽUPANIJA**  **GRAD ČAZMA**  **GRADSKO VIJEĆE** |

KLASA: xxxxxxxxxxxxxxxxxx

URBROJ: xxxxxxxxxx

ČAZMA, xxxxxxx.

Na temelju članka 35. stavka 1. točke 4. i članka 53. stavka 4. Zakona o lokalnoj i područnoj (regionalnoj) samoupravi ("Narodne novine", broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12 i 19/13 – pročišćeni tekst i 137/15, 123/17, 98/19 i 144/20) i članka 34. stavka 1. točke 9. Statuta Grada Čazme (»Službeni vjesnik«, broj 13/21, 39/25) Gradsko vijeće Grada Čazme na \_\_\_\_\_\_ sjednici održanoj \_\_\_\_\_\_\_\_\_ godine, donijelo je

O D L U K U

o ustrojstvu i djelokrugu upravnih tijela Grada Čazme

I. OSNOVNE ODREDBE

Članak 1.

Odlukom o ustrojstvu i djelokrugu upravnih tijela Grada Čazme (u daljnjem tekstu: Odluka):

- osnivaju se upravna tijela Grada Čazme i njihov naziv (u daljnjem tekstu: upravna tijela),

- utvrđuje se djelokrug rada upravnih tijela,

- uređuje način upravljanja i rukovođenja,

- uređuju druga pitanja značajna za rad upravnih tijela u skladu sa zakonom i Statutom Grada Čazme.

Članak 2.

Riječi i pojmovi korišteni u ovoj Odluci koji imaju rodno značenje odnose se jednako na muški i ženski rod, bez obzira u kojem su rodu korišteni.

Članak 3.

Radi obavljanja poslova iz samoupravnog djelokruga Grada Čazme ustrojavaju se upravna tijela Grada Čazme (u daljnjem tekstu: upravna tijela).

II. USTROJSTVO UPRAVNIH TIJELA I NAČIN UPRAVLJANJA

Članak 4.

(1) Upravna tijela ustrojavaju se za obavljanje poslova u jednom ili više upravnih i/ili stručnih područja, a uvažavajući organizacijsku povezanost u cilju učinkovitog obavljanja poslova iz samoupravnog djelokruga Grada Čazme.

(2) Ustrojstvo i djelokrug upravnih tijela uređuje se na način koji osigurava kvalitetno i učinkovito obavljanje poslova.

Članak 5.

(1) Gradonačelnik usmjerava djelovanje upravnih tijela u obavljanju poslova iz njihovog djelokruga i nadzire njihov rad.

(2) U ostvarivanju prava i dužnosti Gradonačelnik koristi podatke, izvješća i prijedloge za rješavanje određenih pitanja koje mu dostavljaju pročelnici, određuje im zadaće, daje upute i smjernice za rad, sukladno svojim pravima i dužnostima.

Članak 6.

Sredstva za rad upravnih tijela osiguravaju se u Proračunu Grada Čazme i iz drugih prihoda u skladu sa zakonom.

Članak 7.

(1) Sjedište upravnih tijela Grada Čazme je Čazma, Trg Čazmanskog kaptola 13.

(2) Na zgradi u kojoj su smještena upravna tijela mora biti istaknuta natpisna ploča s nazivom upravnog tijela sa sadržajem utvrđenim posebnim propisima.

(2) Upravna tijela imaju svoj pečat čiji je sadržaj utvrđen posebnim propisom.

(3) Akti upravnih tijela u zaglavlju moraju sadržavati Grb Republike Hrvatske, naziv Republike Hrvatske, Bjelovarsko-bilogorska županija, Grad Čazma, naziv upravnog tijela, klasu, urudžbeni broj, mjesto i datum izrade akta.

Članak 8.

(1) Upravnim tijelima upravljaju pročelnici koje na temelju javnog natječaja imenuje Gradonačelnik.

(2) Pročelnik organizira i koordinira rad u upravnom tijelu, brine o zakonitom i pravovremenom obavljanju poslova iz nadležnosti upravnog tijela kojem je na čelu i poduzima mjere za osiguranje efikasnog poslovanja upravnog tijela, raspoređuje poslove i zadaće, daje službenicima i namještenicima upute za rad, predlaže donošenje akata za čije je predlaganje ovlašten, brine o stručnom osposobljavanju i usavršavanju službenika i namještenika u tijeku službe i o pravilnom korištenju imovine i sredstava za rad, obavlja nadzor nad radom službenika i namještenika, odlučuje o pravima i obvezama službenika i namještenika, provodi postupke pokrenute zbog povrede službene dužnosti te ima druge ovlasti utvrđene zakonom i drugim propisima.

(3) U slučaju upražnjenja radnog mjesta pročelnika, a s ciljem kontinuiranog upravljanja upravnim tijelom, gradonačelnik može ovlastiti, do imenovanja pročelnika upravnog tijela putem javnog natječaja, a najduže do 6 mjeseci, službenika zaposlenog u istom ili drugom upravnom tijelu koji ispunjava propisane uvjete za radno mjesto pročelnika. U slučaju duže odsutnosti pročelnika upravnog tijela gradonačelnik može imenovati pročelnika na određeno vrijeme putem javnog natječaja sukladno odredbama zakona kojima se uređuje radni odnos službenika i namještenika u tijelima jedinica lokalne samouprave.

(4) Gradonačelnik može razriješiti pročelnike u skladu i na način propisan zakonom.

(5) Na prava, obveze i odgovornosti kao i druga pitanja u vezi s radom pročelnika primjenjuju se odredbe zakona kojima se uređuje radni odnos službenika i namještenika u tijelima jedinica lokalne samouprave.

Članak 9.

Unutarnje ustrojstvo upravnih tijela, nazivi i opisi poslova radnih mjesta, stručni i drugi uvjeti za raspored na radna mjesta, broj izvršitelja i druga pitanja od značaja za rad upravnih tijela uređuju se Pravilnikom o unutarnjem redu upravnih tijela Grada Čazme kojeg donosi gradonačelnik na prijedlog pročelnika upravnih tijela u skladu sa zakonom.

Članak 10.

(1) Upravne, stručne i druge poslove i zadaće iz djelokruga upravnih tijela, ovisno o vrsti, složenosti, stručnoj spremi i drugim uvjetima obavljaju službenici i namještenici.

(2) Službenici obavljaju upravne i stručne poslove iz djelokruga upravnog tijela u koje su raspoređeni, a namještenici obavljaju pomoćno-tehničke i ostale poslove čije je obavljanje potrebno radi pravodobnog i nesmetanog obavljanja poslova iz djelokruga upravnih tijela.

Članak 11.

(1) Unutar upravnih tijela mogu se ustrojiti unutarnje ustrojstvene jedinice.

(2) Unutarnje ustrojstvene jedinice su odsjeci u kojima se obavlja dio upravnih, odnosno stručnih poslova iz nadležnosti upravnih tijela, a njihov ustroj određuje se Pravilnikom o unutarnjem redu upravnih tijela Grada Čazme.

(3) Voditelje Odsjeka raspoređuje pročelnik upravnog tijela.

III. UPRAVNA TIJELA I NJIHOV DJELOKRUG

Članak 12.

Upravna tijela Grada su:

1. Upravni odjel za društvene djelatnosti i pravne poslove

3. Upravni odjel za proračun, financije, gospodarstvo i EU fondove,

4. Upravni odjel za komunalno gospodarstvo, uređenje prostora i zaštitu okoliša,

Članak 13.

U Upravnom odjelu za društvene djelatnosti i pravne poslove obavljaju se sljedeći poslovi:

Upravni odjel za društvene djelatnosti i pravne poslove obavlja upravne i druge poslove iz samoupravnog djelokruga Grada u području: odgoja i obrazovanja, predškolskog odgoja, socijalne skrbi, zaštite djece, mladih i obitelji, skrbi o osobama s invaliditetom, brige za starije osobe, te drugih oblika socijalne pomoći i zaštite. Također, vodi brigu o ostvarivanju zakonom propisanih prava građana te sudjeluje u provedbi nacionalnih i lokalnih socijalnih programa. Odjel obavlja savjetodavne, organizacijske i administrativne poslove za potrebe gradonačelnika i njegovih zamjenika, koordinira rad s obrazovnim i predškolskim ustanovama na području Grada Čazme, prati realizaciju programa javnih potreba u obrazovanju i socijalnoj skrbi, te sudjeluje u pripremi i praćenju provedbe razvojnih projekata u ovim područjima. Obavlja poslove pisarnice, arhive, otpreme pošte i druge opće poslove potrebne za funkcioniranje upravnih tijela Grada, vodi poslove vezane uz korištenje službenih prostorija i opreme, sudjeluje u pripremi prijedloga akata iz svog djelokruga te obavlja i druge poslove određene posebnim zakonom, drugim propisima, odlukama gradonačelnika i Gradskog vijeća. Prati rad ustanova i pravnih osoba čiji je osnivač Grad Čazma u području obrazovanja, predškolskog odgoja i socijalne skrbi, te surađuje s udrugama koje djeluju u tim oblastima u cilju usklađivanja njihovih programa i planova razvoja kojima se zadovoljavaju javne potrebe Grada Čazme. Poslovi vođenja evidencije zaključenih ugovora, donacija i sponzorstava te sličnih akata, te uključuju poslove održavanja i unapređenja informatičkog sustava gradske uprave, upravljanje službenim fiksnim i mobilnim uređajima u vlasništvu Grada Čazme.

Obavlja upravne, stručne i druge poslove iz samoupravnog djelokruga Grada u području informiranja javnosti, suradnje s medijima, organizacije društvenih i javnih događanja, promidžbe Grada te razvoja civilnog društva. Odjel koordinira aktivnosti vezane uz odnose s javnošću Grada Čazme, priprema i objavljuje službene informacije, priopćenja, izvješća i druge sadržaje od javnog interesa putem mrežnih stranica Grada, društvenih mreža, medija i drugih komunikacijskih kanala. Odjel također obavlja savjetodavne, organizacijske i tehničke poslove vezane uz planiranje, provedbu i praćenje društvenih djelatnosti Grada, osobito u području kulture, sporta, tehničke kulture, zdravstva, mladih, civilne zaštite, vatrogastvo i zaštite potrošača. Vodi evidenciju udruga koje djeluju na području Grada Čazme, koordinira dodjelu financijskih potpora iz Proračuna, prati provedbu programa i projekata udruga, pruža stručnu pomoć u pripremi projektnih prijava i izvještavanju. Odjel organizira i provodi manifestacije, obljetnice, svečanosti i druga javna događanja od značaja za Grad, surađuje s gradovima prijateljima, državnim i lokalnim institucijama, obrazovnim i kulturnim ustanovama, te drugim pravnim i fizičkim osobama u cilju promicanja identiteta Grada Čazme. Također prati rad ustanova i pravnih osoba u društvenim djelatnostima čiji je Grad osnivač.

Obavlja poslove u svezi službeničkih odnosa, izrada nacrta i prijedloga općih akata i izrada pojedinačnih upravnih i drugih akata iz oblasti radnih odnosa za službenike i namještenike, poslove vezane uz radne odnose službenika i namještenika u svim upravnim tijelima, obavlja opće i kadrovske poslove, vodi potrebne evidencije iz područja radnih odnosa, uredskog poslovanja i brige o čuvanju arhivske građe, poslovi rješavanja imovinsko-pravnih odnosa, poslovi vezani s upravljanjem i raspologanjem nekretninama i pokretninama u vlasništvu Grada, pripreme akata u gospodarenju nekretninama u vlasništvu Grada, promet nekretnina, vođenje registra gradskih nekretnina i komunalne infrastrukture, uspostavljanje služnosti, stambene poslove, najam stanova, zakup poslovnih prostora, korištenje prostora, pripreme ugovora iz područja stvarnopravnih odnosa i praćenje urednog izvršavanja istih, pripremu i pokretanje postupaka izvlaštenja kao i drugih postupaka koji se odnose na gospodarenje nekretninama, zastupanje Grada pred sudovima, državnim i drugim upravnim tijelima u stvarnopravnim odnosima, sudjelovanje u ostavinskim postupcima ošasne imovine u kojima su predmet ostavine i nekretnine, te vođenje poslova održavanja nekretnina u vlasništvu i pod upravljanjem Grada te obavlja i druge poslove koji su mu stavljeni u djelokrug zakonom, odnosno općim aktima Gradskog vijeća i Gradonačelnika.

Članak 14.

U Upravnom odjelu za proračun, financije, gospodarstvo i EU fondove obavljaju se sljedeći poslovi:

Upravni odjel za proračun, financije, gospodarstvo i EU fondove obavlja poslove u vezi s planiranjem, izradom i izvršavanjem proračuna Grada Čazme. Prati ostvarenje proračunskih prihoda i rashoda, izrađuje analize fiskalnih kretanja, nacrt proračuna, godišnji obračun, polugodišnje i godišnje izvještaje o izvršenju proračuna, kao i financijske i statističke izvještaje. Vodi evidenciju prihoda, rashoda, obveza i potraživanja u analitičkoj evidenciji i financijskom knjigovodstvu Grada, izdaje naloge za plaćanje te upravlja sustavom gradske riznice i obavlja blagajničke poslove. Odjel izrađuje nacrte odluka iz svoje nadležnosti, vodi poslove obračuna i isplate plaća i naknada za zaposlene u gradskoj upravi i ustanovama, te obavlja poslove financijskog upravljanja, unutarnjih kontrola, fiskalne odgovornosti i izvještavanja u skladu sa Zakonom o proračunu. Vodi analitičku evidenciju imovine i nabavlja podatke potrebne za upravljanje gradskom imovinom. U dijelu gospodarstva, odjel obavlja poslove vezane uz poticanje razvoja poduzetništva i obrta, praćenje gospodarskih kretanja, razvoj lokalnih programa i mjera potpore poduzetnicima, obrtnicima i poljoprivrednicima, suradnju s nadležnim ministarstvima i institucijama, kao i suradnju s gospodarskim i obrtničkim komorama. Sudjeluje u pripremi i provođenju mjera lokalnog ekonomskog razvoja, uključujući projekte vezane uz energetsku učinkovitost, digitalizaciju i poticanje zapošljavanja. Odjel koordinira i upravlja procesima pripreme, prijave, provedbe i izvještavanja projekata financiranih iz fondova Europske unije i drugih međunarodnih izvora. Obavlja analizu natječaja, izrađuje projektne prijedloge i studije izvodljivosti, vodi dokumentaciju, izrađuje financijske planove projekata, provodi javnu nabavu u okviru EU projekata i komunicira s nadležnim tijelima državne uprave i europskim institucijama. Aktivno surađuje s regionalnim i lokalnim partnerima u provedbi strateških projekata koji doprinose održivom razvoju Grada Čazme, te obavlja i druge poslove koji su mu stavljeni u djelokrug zakonom, odnosno općim aktima Gradskog vijeća i Gradonačelnika.

Članak 15.

U Upravnom odjelu za komunalno gospodarstvo, uređenje prostora i zaštitu okoliša obavljaju se sljedeći poslovi:

Upravni odjel za komunalno gospodarstvo, uređenje prostora i zaštitu okoliša obavlja poslove iz područja prostornog planiranja i uređenja koji su mu Zakonom o prostornom uređenju i drugim propisima stavljeni u nadležnost. Donosi akte za gradnju i uporabu građevina, te druge akte određene Zakonom o prostornom uređenju, Zakonom o gradnji i drugim propisima iz nadležnosti. Obavlja poslove iz područja komunalnog gospodarstva vezane uz održavanje i izgradnju objekata i uređaja komunalne infrastrukture. U okviru Odjela obavljaju se i poslovi iz djelokruga Zakona o komunalnom gospodarstvu, uključujući utvrđivanje i donošenje rješenja o komunalnoj naknadi, komunalnom doprinosu, spomeničkoj renti, naknadi za zadržavanje nezakonito izgrađenih zgrada, naknadi za uređenje voda, te razrez i naplatu gradskih i drugih lokalnih poreza, poslovi prisilne naplate. Vodi se evidencija obveznika komunalnih i gradskih prihoda, te baza podataka o vrijednosti nekretnina. Obavlja poslove koji se odnose na poljoprivredno zemljište sukladno Zakonu o poljoprivrednom zemljištu. Obavlja poslove vezane uz nerazvrstane ceste koji su mu Zakonom o cestama i drugim propisima stavljeni u nadležnost. Obavlja geodetske poslove koji su mu Zakonom o državnoj izmjeri i katastru nekretnina i drugim propisima stavljeni u nadležnost. Obavlja poslove komunalnih redara. Obavlja poslove vezane za zaštitu okoliša i prirode koji su propisani zakonom. Obavlja poslove vezane uz energetsku učinkovitost koji su mu zakonom stavljeni u nadležnost. Priprema nacrte odluka iz nadležnosti Upravnog odjela, te obavlja i druge poslove koji su mu stavljeni u djelokrug zakonom, odnosno općim aktima Gradskog vijeća i Gradonačelnika.

IV. PRIJELAZNE I ZAVRŠNE ODREDBE

Članak 16.

Danom stupanja na snagu ove Odluke nastavljaju s radom sljedeća dva upravna odjela:

1. Upravni odjel za proračun, financije, gospodarstvo i EU fondove,

2. Upravni odjel za komunalno gospodarstvo, uređenje prostora i zaštitu okoliša

Zatečena službenica ovlaštena za privremeno obavljanje poslova pročelnika Upravnog odjela za proračun, financije, gospodarstvo i EU fondove nastavlja s radom, do imenovanja pročelnika upravnog odjela putem javnog natječaja, a najduže do 6 mjeseci od dana imenovanja.

Zatečena službenica ovlaštena za privremeno obavljanje poslova pročelnika Upravnog odjela za komunalno gospodarstvo, uređenje prostora i zaštitu okoliša nastavlja s radom, do imenovanja pročelnika upravnog odjela putem javnog natječaja, a najduže do 6 mjeseci od dana imenovanja.

Službenici koji su zatečeni i preuzeti na radu u Upravnom odjelu za proračun, financije, gospodarstvo i EU fondove i Upravnom odjelu za komunalno gospodarstvo, uređenje prostora i zaštitu okoliša nastavlju s radom i obavljaju poslove koje su do sada obavljali, odnosno druge poslove po nalogu službenice ovlaštene za privremeno obavljanje poslova pročelnika, sve do donošenja rješenja o rasporedu na radno mjesto ili rješenja o stavljanju na raspolaganje.

Članak 17.

Danom stupanja na snagu ove odluke prestaju s radom:

1. Upravni odjel za socijalne djelatnosti, obrazovanje, predškolski odgoj i upravne poslove

2. Upravni odjel za odnose s javnošću, društvene djelatnosti i udruge.

Članak 18.

(1) Danom stupanja na snagu ove Odluke novoustrojeni Upravni odjel za društvene djelatnosti i pravne poslove preuzima poslove koji su se do dana stupanja na snagu ove Odluke obavljali u Upravnom odjelu za socijalne djelatnosti, obrazovanje, predškolski odgoj i upravne poslove i Upravnom odjelu za odnose s javnošću, društvene djelatnosti i udruge te preuzima i predmete u radu, opremu i drugu dokumentaciju i sredstva za rad koji su do stupanja na snagu ove Odluke bili u ukinutim upravnim tijelima.

(2) Danom stupanja na snagu ove Odluke novoustrojeni Upravni odjel za društvene djelatnosti i pravne poslove preuzima i službenike i namještenike koji su obavljali poslove u ukinutim upravnim tijelima.

(3) Danom stupanja na snagu ove Odluke Gradonačelnik će imenovati službenika ovlaštenog za privremeno obavljanje poslova pročelnika Upravnog odjela za društvene djelatnosti i pravne poslove koji ispunjava uvjete za radno mjesto pročelnika sukladno važećoj Uredbi o klasifikaciji radnih mjesta u lokalnoj i područnoj (regionalnoj) samoupravi, a koji će te poslove obavljati do imenovanja pročelnika temeljem javnog natječaja koji će u skladu s ovom Odlukom biti proveden nakon stupanja na snagu Pravilnika o unutarnjem redu upravnih tijela Grada Čazme, a najduže 6 mjeseci.

Članak 19.

(1) Gradonačelnik će donijeti Pravilnik o unutarnjem redu, na prijedlog službenika ovlaštenih za privremeno obavljanje poslova pročelnika upravnih tijela, najkasnije u roku od tri mjeseca od dana stupanja na snagu ove Odluke.

(2) Službenici i namještenici iz članka 16. i 18. ove Odluke rasporedit će se na radna mjesta za koja ispunjavaju stručne i druge uvjete sukladno Pravilniku, vodeći računa o poslovima koje su do tada obavljali,

(3) Ako nema odgovarajućeg radnog mjesta u upravnom tijelu, na koje se službenik može rasporediti, donosi se rješenje o stavljanju na raspolaganje.

(4) Rješenje o rasporedu na radno mjesto, odnosno rješenja o stavljanju na raspolaganje donosi se u roku od dva mjeseca od dana stupanja na snagu Pravilnika.

(5) Do donošenja rješenja iz stavka 4. ovog članka, službenici i namještenici nastavljaju obavljati poslove koje su obavljali na dotadašnjim radnim mjestima odnosno druge poslove po nalogu pročelnika upravnog tijela, a pravo na plaću i ostala prava iz službe ostvaruju prema dotadašnjim rješenjima.

Članak 20.

Gradonačelnik je dužan raspisati javni natječaj za imenovanje pročelnika upravnih odjela iz čl. 12. ove Odluke u roku 30 dana od dana stupanja na snagu Pravilnika o unutarnjem redu koji će se donijeti u skladu s ovom Odlukom.

Članak 21.

Stupanjem na snagu ove Odluke prestaje važiti Odluka o ustrojstvu i djelokrugu upravnih tijela Grada Čazme („Službeni vjesnik“ broj 39/25 i 43/25).

Članak 22.

Ova Odluka stupa na snagu osmog dana od dana objave u „Službenom vjesniku Grada Čazme“

**PREDSJEDNIK   
GRADSKOG VIJEĆA**  
Igor Grčić

O B R A Z L O Ž E NJ E

Prijedloga Odluke o ustrojstvu i djelokrugu upravnih tijela Grada Čazme

I. PRAVNI TEMELJ ZA DONOŠENJE ODLUKE

Odredbom članka 35. stavka 1. točke 4. Zakona o lokalnoj i područnoj (regionalnoj) samoupravi ("Narodne novine", broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12 i 19/13 – pročišćeni tekst i 137/15, 123/17, 98/19 i 144/20) kojim je propisano da predstavničko tijelo uređuje ustrojstvo i djelokrug upravnih tijela jedinice lokalne, odnosno područne (regionalne) samouprave, a člankom 53. stavka 1. Zakona propisano je da se za obavljanje poslova iz samoupravnog djelokruga jedinica lokalne i područne (regionalne) samouprave kao i povjerenih poslova državne uprave ustrojavaju se upravni odjeli i službe (upravna tijela), a stavkom 4. istog članka propisano je da se ustrojstvo upravnih tijela uređuje općim aktom jedinice lokalne, odnosno područne (regionalne) samouprave u skladu sa statutom i zakonom. Članak 34. stavka 1. točke 9. Statuta Grada Čazme (»Službeni vjesnik«, broj 13/21 i 39/25) propisuje da Gradsko vijeće uređuje ustrojstvo i djelokrug upravnih odjela i službi.

II. OCJENA STANJA I OSNOVNA PITANJA KOJA SE UREĐUJU

Gradsko vijeće je u lipnju ove godine donijelo Odluku o ustojstvu i djelokrugu upravnih tijela Grada Čazme (Službeni vjesnik 39/25) kojom se ustrojavaju 4 upravna odjela sa specijaliziranim i točno određenim funkcijama:

- Upravni odjel za socijalne djelatnosti, obrazovanje, predškolski odgoj i upravne poslove,

- Upravni odjel za odnose s javnošću, društvene djelatnosti i udruge,

- Upravni odjel za proračun, financije, gospodarstvo i EU fondove,

- Upravni odjel za komunalno gospodarstvo, uređenje prostora i zaštitu okoliša.

Djelovanjem novoustrojenih odjela u periodu od stupanja na snagu navedene odluke do sastavljanja ovog prijedloga akta utvrđeno je da bi za Grad Čazmu postojanje 4 upravna odjela predstavljalo preveliko opterećenje i nedovoljno zaposlenih službenika.

Na temelju toga novom Odlukom o ustrojstvu i djelokrugu upravnih tijela nastavljaju s radom Upravni odjel za proračun, financije, gospodarstvo i EU fondove, Upravni odjel za komunalno gospodarstvo, uređenje prostora i zaštitu okoliša.

Ustrojava se novi odjel Upravni odjel za društvene djelatnosti i pravne poslove koji preuzima poslove Upravni odjel za socijalne djelatnosti, obrazovanje, predškolski odgoj i upravne poslove i Upravni odjel za odnose s javnošću, društvene djelatnosti i udruge.

Svrha predloženog osnivanja upravnih odjela je smanjenje opterećenosti lokalnog proračuna, povećanje efikasnosti rada, osiguravanje pravnog temelja za ravnomjerno opterećenje službenika u obavljanju poslova iz djelokruga Grada, bolja dostupnost i kvaliteta usluga građanima, jer je svaki odjel fokusiran na manji broj funkcionalno povezanih zadataka, smanjeno administrativno preopterećenje službenika i veća učinkovitost gradske uprave u operativnom i razvojnome dijelu.

Također, Odlukom se precizno definiraju prijelazne odredbe – ukidanje postojećih odjela, prijenos poslova, imenovanje službenika ovlaštenih za privremeno obavljanje poslova, nastavak rada dotadašnja dva odjela i službenica ovlaštenih za privremeno obavljanje poslova pročelnika ta dva odjela, zadržavanje prava službenika te pravno-tehnička provedba kroz donošenje novog Pravilnika o unutarnjem redu.

III. SREDSTVA POTREBNA ZA PROVOĐENJE ODLUKE

Za provođenje ove Odluke nije potrebno dodatno osiguravati sredstva u Proračunu Grada Čazme.